Veronika Remišová

Mgr. art. Veronika Remišová, ArtD., M.A., rod. Belošovičová (* 31. máj 1976, Žilina) je slovenská politička, predsedníčka politickej strany ZA ĽUDÍ a bývalá 
podpredsedníčka vlády Slovenskej republiky. Bola tiež zastupujúcou ministerkou spravodlivosti SR po demisii Márie Kolíkovej. Dňa 15.5.2023 ako ministerka investícií, regionálneho rozvoja a informatizácie SR skončila na svojom poste, nakoľko bola vyhlásená úradnícka vláda SR.

Vo volebnom období 20162020 bola zvolená za poslankyňu Národnej rady SR za stranu OĽANO. V roku 2019 vstúpila do vznikajúcej strany bývalého prezidenta Andreja Kisku ZA ĽUDÍ a na ustanovujúcom sneme bola zvolená za jej prvú podpredsedníčku. Koncom marca ju Andrej Kiska poveril svojim zastupovaním na rokovaniach, ale ostal predsedom strany a zúčastňoval sa na jej riadení. V júni 2020 ale exprezident oznámil, že už ďalej nebude predsedom strany. Remišová oznámila ako prvá, že bude kandidovať na predsedníčku a 8. augusta 2020 bola zvolená.

Vzdelanie a kariéra 
Veronika Remišová skončila magisterské a doktorandské štúdium v umeleckom odbore divadelné umenie na Vysokej škole múzických umení, kde získala Mgr. art. a ArtD. Absolvovala tiež odbor audiovizuálnej komunikácie na Université de Paris (Panthéon-Sorbonne) v Paríži, kde získala diplom DEA a bruselskú Collège d'Études Interdisciplinaires (titul M.A.). Získala tiež Certifikát z koučingu na univerzite v Cambridge. Pracovala na oddelení prekladov v Európskej komisii v Luxembursku, manažovala európsky program pre mládež a politiky vzdelávania. Po návrate na Slovensko pracovala ako hovorkyňa mestskej časti Bratislava-Staré Mesto a prednášala na Univerzite Komenského v Bratislave.

Politické pôsobenie

Komunálna politika 
Remišová bola v rokoch 20142018 poslankyňou miestneho zastupiteľstva Bratislava-Staré Mesto. Kandidovala za KDH, MOST – HÍD, NOVA, SaS, OĽANO a KDS. Získala 507 hlasov.

Voľby do Europarlamentu 
V roku 2014 bola nominovaná na kandidátku strany OĽANO pre voľby do Európskeho parlamentu. Kandidovala na 7. mieste kandidátky. So ziskom 9 106 prednostných hlasov sa umiestnila na 2. mieste v rámci strany. Do Europarlamentu nebola zvolená.

Politické pôsobenie 20162020 
Vo voľbách v roku 2016 bola určená za líderku kandidátky OĽANO. Vo voľbách získala 71 618 preferenčných hlasov a získala tak tretie miesto (po Igorovi Matovičovi a Danielovi Lipšicovi). V národnej rade zastávala pozíciu podpredsedníčky Výboru NR SR pre vzdelávanie, vedu, mládež a šport, náhradníčky Stálej delegácie NR SR v Parlamentnom zhromaždení Rady Európy a vedúcej Stálej delegácie NR SR v Organizácii pre hospodársku spoluprácu a rozvoj.

Parlamentná aktivita 
Remišová patrila k najaktívnejším poslancom v Národnej rade v 7. volebnom období. Podala 137 návrhov zákonov, 39 pozmeňujúcich návrhov, 24 interpelácii členom vlády a 369 vystúpení v parlamente.

Politické pôsobenie 20202024 
V parlamentných voľbách vo februári 2020 kandidovala na druhom mieste kandidátky Za ľudí, získala 81 395 hlasov a udržala si druhé miesto v strane. 9. marca 2020 predseda strany Za ľudí, Andrej Kiska oznámil, že má problémy so srdcom a rokovania s koaličnými partnermi nechal Veronike Remišovej a ďalším podpredsedom strany. Kiska sa rozhovorov naposledy zúčastnil 5. marca.

Veronika Remišová bola považovaná za favoritku na predsedníčku strany na sneme, ktorý sa konal v sobotu 8. augusta 2020. Jej súperom bol Miroslav Kollár. Remišovú podporil odchádzajúci Andrej Kiska, 50 okresných snemov a viacero osobností strany. Remišová je vnímaná viac ako Kiskova pokračovateľka. Kiska budoval ZA ĽUDÍ ako „nevyhranenú a široko rozkročenú stredovú stranu“. Na rozdiel od Remišovej je Kollár viac otvorený spájaniu s inými stranami a chcel by stranu presnejšie názorovo určiť. Podľa Denníka N bola favoritkou Remišová.

Na sneme získala 76 hlasov, Kollár 33. Po zvolení Remišová uviedla: „Chcem, aby vízia, ktorú Andrej [Kiska] nastavil, žila ďalej, aby sme boli modernou, európskou stredovou stranou. Takáto stredová alternatíva na politickej scéne nie je, my sme jediná takáto alternatíva“

Boj proti korupcii 
Veronika Remišová sa dlhodobo venuje najmä boju proti korupcii, systémovým zmenám v oblasti otvoreného vládnutia, boju za spravodlivosť a posilneniu inštitúcií.

Odhalené kauzy 
Veronika Remišová počas svojho pôsobenia v parlamente odhalila a upozornila na mnohé kauzy, pri ktorých sa ušetrili stovky miliónov eur:
 Eurofondový škandál: pri historicky najväčšom eurofondovom škandále v školstve v roku 2017 zabránila rozkradnutiu 600 miliónov eur, ktoré mali ísť aj rôznym pokútnym a schránkovým firmám. Zistenia v tejto kauze potvrdil Najvyšší kontrolný úrad a vyšetruje ich polícia.
 Pochybné dotácie ministerky pôdohospodárstva a rozvoja vidieka SR Gabriely Matečnej na rôzne súkromné penzióny a altánky, alebo na rybník pri dome podnikateľa Alexeja Beljajeva.
 Kauza Maják nádeje, v ktorej chcel budovu neziskovej organizácie, ktorá pomáhala ženám a deťom v núdzi, rôznymi pochybnými operáciami získať Marian Kočner s Pavlom Ruskom. Nekalé machinácie sa podarilo zastaviť a budovu zachrániť.
 Kauza Babindol, kde personálne a majetkovo prepojené firmy dostali desiatky miliónov eur na pochybné projekty. Podala podnet na Úrad pre verejné obstarávanie (ÚVO), ÚVO zistil až 34 porušení zákona. Niektoré firmy nakoniec od zmluvy o poskytnutí dotácie odstúpili, čím sa ušetrili verejné peniaze.
 Upozornila na predražené právne služby za desiatky miliónov eur na ministerstve dopravy, kde bola podielová odmena dokonca vyššia ako v kauze Bžán, až 20 % z hodnoty sporu. Zistenia opäť potvrdil aj Najvyšší kontrolný úrad. V samotnej kauze Bžán sa nám podarilo na základe mimoriadnej schôdze parlamentu, ktorú iniciovala, odmenu 77 miliónov eur výrazne znížiť.
 Upozornila na predražené rekvalifikačné školenia za takmer 23 miliónov eur na ministerstve práce, sociálnych vecí a rodiny
 Pochybné tendre SBS Bonul, kde podávala aj podnety na Úrad pre verejné obstarávanie
 Upozornila na hrubú manipuláciu s hodnotiacimi hárkami v prípade štátnych dotácii na vedu a výskum ministerky školstva Martiny Lubyovej, kde podala podnet na generálnu prokuratúru.
 Podala desiatky podnetov na Najvyšší kontrolný úrad, Úrad pre verejné obstarávanie, Európsky úrad boja proti podvodom, či na políciu. Niektoré prípady boli vďaka tejto aktivite zastavené, iné sa kontrolujú alebo koná elitná jednotka polície NAKA. Zistenia v jej kauzách ako napríklad kauza kompa alebo eurofondový škandál potvrdil aj Najvyšší kontrolný úrad.

Analýzy a možné pôsobenie 
Podľa komentára Lukáša Krivošíka by sa po odchode Daniela Lipšica z parlamentu a politickom oslabení Igora Matoviča mohla Remišová, ako poslankyňa s tretím najvyšším počtom hlasov, stať líderkou hnutia. V novembri 2017 o nej Igor Matovič vyhlásil, že by bola lepšia premiérka ako Richard Sulík.

Na otázku či má OĽANO väčšie šance na úspech s Matovičom v ústraní a Remišovou na čele alebo s Matovičom na čele a Remišovou na druhom mieste, Jozef Viskupič povedal, že nie je nutné vytvárať spor medzi nimi dvomi a že „[Remišová] je zasa systémový mozog, ktorý dokáže zastrešiť 140-stranový volebný program, vysoko systémový analytický dokument, vďaka ktorému neplatí, že OĽaNO je hnutie bez programu“.

V januári 2019 sa o Remišovej „opatrne hovorilo“, že by mohla kandidovať v prezidentských voľbách v roku 2019. 17. januára 2019 oznámila že kandidovať nebude.

Pôsobenie v strane Za ľudí 
Koncom júna 2019 Remišová oznámila, že prestupuje do Kiskovho projektu novej strany Za ľudí. Ako dôvody prestupu uviedla najmä štýl politiky lídra OĽaNO Igora Matoviča, jej nedávneho šéfa vo vláde, ako aj uzavretosť strany OĽaNO, ktorá má len 4 členov a absenciu spolurozhodovania ľudí v regiónoch na chode hnutia OĽaNO.

Chce sa naďalej venovať boju za spravodlivosť a proti korupcii. Už počas pôsobenia v strane Za ľudí podávala podnety na policajnú inšpekciu na súčasných a bývalých policajných dôstojníkov pre podozrenia z koordinovaného, dlhodobého páchania trestných činov zneužívania právomoci verejného činiteľa a iných trestných činov organizovanou formou, čo mohlo vážne ohroziť bezpečnosť a právny štát na Slovensku. Takisto na jej podnet začal Úrad pre verejné obstarávanie preverovať tender náhrady rodných čísel.

8. augusta 2020 bola na sneme strany zvolená za jej predsedníčku.

Referencie

Externé odkazy 
 Veronika Remišová na webe strany Za ľudí
 Veronika Remišová – Twitter
 Veronika Remišová – profil na webe Národnej rady SR
 Články týkajúce sa Veroniky Remišovej na portáli teraz.sk TASR

Slovenskí politici
Slovenskí komunálni politici
Politici OĽaNO
Politici ZA ĽUDÍ
Predsedovia slovenských politických strán
Slovenskí vysokoškolskí pedagógovia
Vyučujúci na Univerzite Komenského v Bratislave
Ministri investícií, regionálneho rozvoja a informatizácie Slovenskej republiky
Poslanci NR SR (2016 – 2020)
Podpredsedovia vlády Slovenska
Absolventi Vysokej školy múzických umení
Absolventi Sorbonny
Osobnosti zo Žiliny